কাঁধের ইনজুরির ধকল কাটিয়ে গত ২১ এপ্রিল প্রথমবারের মতো ব্যাটিং করতে নেমেছেন এনামুল হক বিজয়। আর প্রত্যাবর্তনের ম্যাচেই দ্যুতি ছড়িয়েছে তার ব্যাট। বাংলাদেশ ক্রিকেট লিগে (বিসিএল) লংগার ভার্সনের প্রথম দিনেই অনবদ্য ৯৪ রান করেছেন বাংলাদেশ জাতীয় ক্রিকেট দলের এই ওপেনার। এখন পর্যন্ত বিসিএলের ২ ম্যাচে ১ সেঞ্চুরি ও ২ হাফসেঞ্চুরিতে বিজয় সংগ্রহ করেছেন ২৮৮ রান। তৃতীয় রাউন্ড শুরু হওয়ার আগে সর্বোচ্চ রান সংগ্রাহকের তালিকায় দ্বিতীয় স্থানে রয়েছেন বিজয়। ২৪ মে বিসিএলের তৃতীয় রাউন্ড খেলতে মাঠে নামবেন তিনি। যদিও ৫ মার্চ বিশ্বকাপের খেলায় স্কটল্যান্ডের বিপক্ষে ফিল্ডিং করতে নেমে ডান কাঁধে আঘাত পাওয়ার পর কোনো আন্তর্জাতিক ম্যাচে মাঠে নামার সুযোগ হয়নি বিজয়ের। তাই তো আসন্ন ভারত সিরিজে আশায় বুক বেঁধেছেন; তিনি বলেছেন, ‘আমি অপেক্ষায় আছি ভাল একটি সিরিজ খেলার। দীর্ঘ ২ মাস আমি গ্যাপে পড়ে গেছি। তবে মাঝে বিসিএল খেলেছি। এ ছাড়া ফিটনেসের জন্য যা যা দরকার তার সবকিছু আমি করেছি। ভারত সিরিজে সুযোগ পেলে ভাল ক্রিকেট খেলার চেষ্টা করব।’